Ընկերութիւն

**Ընկերութիւն (մարդկային յարաբերութիւններ)**, փոխադարձ սիրով լեցուն յարաբերութիւն մըն է, որ զօրաւոր կապ կը հաստատէ անձերու միջեւ: Ընկերութիւնը ուսումնասիրուած է տարբեր ճիւղերու ու ասպարէզներու, ինչպէս՝ ընկերաբանութեան, հոգեբանութեան, մարդաբանութեան եւ փիլիսոփայութեան մէջ: Տարբեր ակադեմական տեսութիւններ կը փաստեն թէ՝ մտերիմ ընկերութիւններն ու բարեկամութիւնները կը պատճառեն ուրախութիւն եւ միաբանութիւն:

Կը գտնուին զանազան ընկերութեան կերպեր ու ձեւեր, որոնք կը տարբերին մէկ շրջանէ միւսը, սակայն բոլոր ընկերութիւններուն մէջ կը գտնուին նոյնանման յատկանիշեր: Այս յատկանիշերէն են սէրը, համակրութիւնը, հասկացողութիւնը, անկեղծութիւնը, այլասիրութիւնը, փոխադարձ հասկացողութիւնը, հաճոյքը, վստահութիւնը եւ ազատ արտայայտութիւնը՝ անձին մասին:

Բոլոր անձերը կարող են կազմել տարբեր ընկերութիւններ առանց որեւէ սահմանի, սակայն ուսումնասիրութիւնները ցոյց կու տան, թէ մարդիկ կը ցանկանան կազմել ընկերութիւններ այդ անձերուն հետ, որոնք կը բաժնեկցին նոյն դասակարգը, արհեստը եւ կամ հետաքրքրութիւնները:

## Զարգացական հոգեբանութիւն
Ընկերութիւնը մեծ դեր կը խաղայ իւրաքանչիւր անձի սովորական հոգեկան զարգացման գործունէութեան մէջ: Հոգեբանութիւնը ցոյց կու տայ թէ այդ ընկերութիւնները, որոնք կը կազմուին անձի մը մանկութեան ժամանակ ու անոնց կերպը, կարեւոր դերեր կը խաղան այդ անձին ապագայի յարաբերութիւններուն մէջ:

### Մանկութիւն

Մանկութեան ընթացքին կազմուած ընկերութիւնները հիմնուած կ'ըլլան խաղերու կամ խաղալիքներու ու խաղալու հաճոյքին վրայ: Այս ընկերութիւնները կը պահպանուին ու կը շարունակուին, երբ կը պարունակեն սէր եւ ստեղծագործական խաղեր: Երբ մանուկները կը մեծնան, անոնք կը սկսին շրջապատուիլ տարբեր անձերու կողմէ ու նկատի կ'առնեն իրենց ընկերներուն հետաքրքրութիւնները: Անոնք նաեւ կ'ունենան ընկերային մերժումներ, որոնք կուգան իրենց մանկական տարիներէն: Զօրաւոր ընկերային կապ մը հաստատելը մանուկ տարիքէն, օգտակար կը դառնայ անձին ապագայ յարաբերութիւններուն: 1975 թուականի ուսումնասիրութիւն մը, որ կատարուած է Պիկելոյի եւ Լա Կայփայի կողմէ, ցոյց կու տայ թէ «մտերիմ բարեկամ»ի հասկացողութիւնները կը դառնան աւելի բարդ, երբ մանուկը կը մեծնայ: Ուսումնասիրութիւն մը որ կատարուած է Պերնտթի կողմէ կը փաստէ թէ մանուկները կը նախընտրեն այդ ընկերութիւնները, որ իրենց վրայ կ'ունենան դրական ազդեցութիւններ եւ իրենց կը պատճառեն ուրախութիւն, սակայն այս ընկերութիւնները կը խանգարուին անձերու կողմէ, որոնք ունին ժխտական յատկանիշեր, օրինակ՝ վիճաբանութիւն, տիրապետութիւն, մրցակցութիւն եւ այլն:

Սակայն զօրաւոր ընկերութիւնները կ'ազդեն մանուկին ընկերային կեանքին դրական ձեւով, անոր ապահովելով յաջողութիւն եւ անձնահաճութիւն: Մանուկը յատուկ ընկերութենէ կամ մտերիմ բարեկամէ մը կը սորվի արտայայտուիլ, հաճոյք զգալ եւ բաժնեկցիլ: Ծնողքը նաեւ կ'օգնէ զաւակին, անոր ծանօթացնելով ընկերային կանոններու:

### Պատանեկութիւն

Թեքսասի համալսարանը կատարած է ուսումնասիրութիւն մը, ուր քննած է 9,000 ամերիկացի պատանիներ, որպէսզի գիտնայ եթէ անոնց անստոյգ վարուելակերպը (օրինակ՝ գողնալ, կռուիլ եւ այլն...) կապ ունի անոնց ընկերային շրջանակին հետ: Ուսումնասիրութիւնները մատնանշած են թէ այդ պատանիները, որոնց ընկերները լաւ վարուելակերպ ունին դպրոցական կեանքին մէջ, կը քաշուին այսպիսի վատ յատկանիշերէ: Ուսումնասիրութիւնները նաեւ փաստած են, թէ այդ պատանիներուն վատ վարուելակերպերը ներշնչուած են իրենց ընկերներէն: Եւ այս վարուելակերպին հիմնական պատճառը այդ է, թէ պատանիները կ'ուզեն ընդունուիլ յատուկ ընկերական շրջանակներու կողմէ:

## Ծանօթագրութիւններ

## Արտաքին յղումներ
* Ասոյթներ ընկերութեան մասին

Ստորոգութիւն:Ընկերութիւն